b'\n_START_ARTICLE_\nHans Holbein mlaj\xc5\xa1i\n_START_SECTION_\nZgodnje obdobje\n_START_PARAGRAPH_\nHolbein se je rodil v svobodnem cesarskem mestu Augsburg pozimi 1497\xe2\x80\x931498. Bil je sin slikarja in tehni\xc4\x8dnega risarja  Hansa Holbeina starej\xc5\xa1ega, ki je njega in starej\xc5\xa1ega brata Ambrozija uvedel v posel. Holbein starej\xc5\xa1i je veliko delal in vzdr\xc5\xbeeval delavnico v Augsburgu, v\xc4\x8dasih mu je pomagal njegov brat Sigmund, tudi slikar._NEWLINE_Leta 1515 sta se Hans in Ambrozij preselila kot pomo\xc4\x8dnika slikarjev v mesto Basel, ki je bil sredi\xc5\xa1\xc4\x8de u\xc4\x8denja in tiska. Bila sta vajenca Hansa Herbsterja, baselskega vodilnega slikarja. Delo sta na\xc5\xa1la kot oblikovalca lesorezov in graverja za tiskanje.  Leta 1515 ju je pridigar in teolog Oswald Myconius povabil, da dodata risbe s peresom na robu kopije slike Hvalnica norosti humanisti\xc4\x8dnega u\xc4\x8denjaka Erazma Rotterdamskega. Skice so zgodnji dokaz Holbeinove duhovitosti in humanisti\xc4\x8dnega spoznanja. Njegova druga zgodnja dela, tudi dvojni portret \xc5\xbeupana Basla Jakoba Meyerja zum Hasna in njegove \xc5\xbeene Doroteje, sledijo o\xc4\x8detovemu slogu. _NEWLINE_Mladi Holbein je skupaj z bratom in o\xc4\x8detom na levi tabelni sliki iz leta 1504 Holbeina starej\xc5\xa1ega na oltarnem triptihu v baziliki svetega Pavla, zdaj v Mestni galeriji v Augsburgu. _NEWLINE_Leta 1517 sta o\xc4\x8de in sin za\xc4\x8dela projekt v Luzernu, slikanje notranjih in zunanjih fresk za trgovca Jakoba von Hertensteina . V Luzernu je Holbein zasnoval tudi risbe za vitra\xc5\xbe. Iz podatkov o mestu z dne 10. decembra 1517 je razvidno, da je bil kaznovan s petimi livrami zaradi pretepa na ulici z zlatarjem Casparjem, ki je bil tudi kaznovan z istim zneskom. Tisto zimo je Holbein verjetno obiskal severno Italijo, \xc4\x8deprav ni zapisov o tem. Mnogi strokovnjaki menijo, da je \xc5\xa1tudiral dela italijanskih mojstrov fresk, kot je Andrea Mantegna, pred vrnitvijo v Luzern. Naredil je dve tabelni sliki na Hertensteinovi hi\xc5\xa1i s kopijami Mantegnjevih del, tudi Cezarjev triumf._NEWLINE_Leta 1519 se je Holbein preselil nazaj v Basel. Njegovega brata ni ve\xc4\x8d v evidencah, domnevajo, da je umrl. Holbein se je v mestu pridru\xc5\xbeil cehu slikarjev in vzel baselsko dr\xc5\xbeavljanstvo. Poro\xc4\x8dil se je z Elsbeth Schmid, nekaj let starej\xc5\xa1o vdovo, ki je imela sina dojen\xc4\x8dka, Franza, in ute\xc4\x8deno strojarsko delavnico pokojnega mo\xc5\xbea. V prvem letu zakona se jima je rodil sin Filip._NEWLINE_V tem obdobju je v mesto prihajalo luteranstvo. Holbein je bil zelo plodovit. Lotil se je \xc5\xa1tevilnih ve\xc4\x8djih projektov, kot so zunanje freske za Plesno hi\xc5\xa1o in notranje freske za zbornico Mestnega sveta. Prve so znane s pripravljalnih risb. V zbornici se je ohranilo le nekaj fragmentov. Holbein je naredil tudi vrsto nabo\xc5\xbenih slik in risb za vitra\xc5\xbena okna._NEWLINE_Med revolucijo knji\xc5\xbenega oblikovanja je ilustriral za zalo\xc5\xbenika Johanna Frobna. Njegovi lesorezi vklju\xc4\x8dujejo tudi Ples smrti, Ikone (ilustracije iz Stare zaveze) in naslovno stran biblije Martina Lutra. Z lesorezom je Holbein izbolj\xc5\xa1al svoje razumevanje izraznih in prostorskih u\xc4\x8dinkov._NEWLINE_Naredil je tudi nekaj portretov, zanimiv je dvojni portret Jakoba in Doroteje Meyer in portret mladega akademika Bonifacija Amerbacha iz leta 1519. Po mnenju umetnostnega zgodovinarja Paula Ganza slednji ka\xc5\xbee napredek v njegovem slogu, zlasti pri uporabi neukro\xc4\x8denih barv. Za Meyerja je naslikal oltarno sliko Matere bo\xc5\xbeje, ki je vklju\xc4\x8devala portrete donatorja, njegove \xc5\xbeene in h\xc4\x8dere. Leta 1523 je Holbein naslikal svoje prve portrete velikega renesan\xc4\x8dnega u\xc4\x8denjaka Erazma, ki jih je poslal svojim prijateljem in ob\xc4\x8dudovalcem po vsej Evropi. Z njimi je postal mednarodni umetnik. Holbein je leta 1524 obiskal Francijo, verjetno je iskal delo na dvoru Franca I. Ko se je leta 1526 odlo\xc4\x8dil, da bo poiskal zaposlitev v Angliji, ga je Erazem priporo\xc4\x8dil svojemu prijatelju, dr\xc5\xbeavniku in u\xc4\x8denjaku Thomasu Moru. "V tem delu sveta so zamrznili umetnost," je zapisal, "in je na poti v Anglijo, da najde nekaj angelov."\n_START_SECTION_\nAnglija, 1526\xe2\x80\x931528\n_START_PARAGRAPH_\nHolbein je prekinil svojo pot v Antwerpnu, kjer je kupil nekaj hrastovih plo\xc5\xa1\xc4\x8d in sre\xc4\x8dal slikarja Quentina Massysa.  Sir Thomas More ga je povabil v Anglijo in mu zagotovil vrsto naro\xc4\x8dil. "Va\xc5\xa1 slikar, moj najdra\xc5\xbeji Erazem," je zapisal, "je \xc4\x8dudovit umetnik."   Holbein je naslikal znameniti portret Mora in \xc5\xa1e enega z njegovo dru\xc5\xbeino. Skupinski portret, izvirnik, je znan le s pripravljalne skice in kopij. Umetnostni zgodovinar Andreas Beyer pravi, da je slika "uvod v zvrst, ki bi bila edina sprejeta v nizozemskem slikarstvu 17. stoletja". Ohranjenih je tudi sedem povezanih likovnih \xc5\xa1tudij Morove dru\xc5\xbeine._NEWLINE_Med prvim bivanjem v Angliji je Holbein delal predvsem za humaniste, povezane z Erazmom. Med njegovimi naro\xc4\x8dili je portret Williama Warhama, canterburyjskega nad\xc5\xa1kofa. Holbein je naslikal tudi bavarskega astronoma in matematika  Nicholasa Kratzerja, mentorja Morove dru\xc5\xbeine. \xc4\x8ceprav Holbein med tem obiskom ni delal za kralja, je slikal portrete dvorjanov, kot so sir Henry Guildford in njegova \xc5\xbeena lady Mary ter Anne Lovell, nedavno prepoznana Dama z veverico in \xc5\xa1korcem. Maja 1527 je "mojster Hans" naslikal panoramo obleganja Th\xc3\xa9rouanna za obisk francoskega veleposlanika. S Kratzerjem je oblikoval strop s planetarnimi znaki, pod katerimi so obiskovalci ve\xc4\x8derjali. Kronist Edward Hall je opisal spektakel kot "celotno Zemljo, obkro\xc5\xbeeno z morjem, kot zemljevid".\n_START_SECTION_\nBasel, 1528\xe2\x80\x931532\n_START_PARAGRAPH_\n29. avgusta 1528 je Holbein kupil hi\xc5\xa1o v St. Johanns-Vorstadtu v Baslu. Verjetno se je vrnil domov, da bi ohranil dr\xc5\xbeavljanstvo, ki mu je dovoljevalo le dveletno odsotnost. Njegov uspeh v Angliji se je poznal tudi pri denarju in leta 1531 je kupil drugo hi\xc5\xa1o v mestu._NEWLINE_V tem obdobju je v Baslu naslikal Umetnikovo dru\xc5\xbeino, ki prikazuje Elsbeth z dvema najstarej\xc5\xa1ima otrokoma, Filipom in Katarino. Vzbuja podobo Marije z detetom s svetim Janezom Krstnikom.  Za umetnostnega zgodovinarja Johna Rowlandsa je to delo "eno  najganljivej\xc5\xa1ih portretov v umetnosti umetnika, ki je svoje portretirance vedno prikazoval nekoliko zadr\xc5\xbeano". _NEWLINE_Basel je med Holbeinovo odsotnostjo postal burno mesto. Reformatorji, spodbujeni z idejami Zwinglija, so bili privr\xc5\xbeenci ikonoklazma in so prepovedovali podobe v cerkvah. Aprila 1529 je svobodomiseln Erazem za\xc4\x8dutil, da mora zamenjati svoje nekdanje zato\xc4\x8di\xc5\xa1\xc4\x8de za Freiburg im Breisgau. Zaradi ikonoklazma so bile verjetno uni\xc4\x8dene nekatere Holbeinove verske umetnine, vendar podrobnosti niso znane. Dokazi o verskih nazorih Holbeina so fragmentarni in sumljivi. "Verska stran njegovih slik je vedno nejasna," pravi umetnostni zgodovinar John North, "in tako je ostalo." Leta 1530 so oblasti poklicale Holbeina na zagovor, ker se ni udele\xc5\xbeil prenovljene skupnosti. Kmalu zatem pa je bil naveden med tistimi, "ki nimajo resnih pripomb in \xc5\xbeelijo, da nadaljujejo svojo pot z drugimi kristjani". _NEWLINE_Holbein je o\xc4\x8ditno ohranil naklonjenost novega reda. Reformisti\xc4\x8dni svet mu je pla\xc4\x8dal 50 goldinarjev in mu naro\xc4\x8dil, naj nadaljuje freske v senatu. Zdaj je izbral teme iz Stare zaveze namesto prej\xc5\xa1nje zgodbe iz klasi\xc4\x8dne zgodovine in alegorije. Holbeinove freske Roboama in sre\xc4\x8danje med Savlom in Samuelom so bile zasnovane preprosteje kot predhodnice. Holbein je v tistem \xc4\x8dasu delal za stare stranke. Njegov stari mecen Jakob Meyer mu je pla\xc4\x8dal za dodane figure in podrobnosti v dru\xc5\xbeinskem oltarju, ki ga je naslikal leta 1526. Zadnje naro\xc4\x8dilo v tem obdobju leta 1531 je bila dekoracija dveh ur na mestnih vratih. Verjetno se je zaradi manj mecenstva v Baslu v za\xc4\x8detku leta 1532 vrnil v Anglijo.\n_START_SECTION_\nAnglija, 1532\xe2\x80\x931540\n_START_PARAGRAPH_\nHolbein se je vrnil v Anglijo, kjer se je politi\xc4\x8dno in versko okolje radikalno spremenilo.  Leta 1532 se je Henrik VII. pripravljal, da bo zavrnil Katarino Aragonsko in se kljub pape\xc5\xbeevemu nasprotovanju poro\xc4\x8dil z Ano Boleyn. Temu je nasprotoval tudi Holbeinov nekdanji gostitelj in mecen sir Thomas More, ki je maja 1532 odstopil kot lord kancler. Holbein se je verjetno odmaknil od Morovega humanisti\xc4\x8dnega okolja in po Erazmu "prevaral tiste, ki jim ga je priporo\xc4\x8dil".  Umetnik je na\xc5\xa1el milost v novih krogih mo\xc4\x8di, dru\xc5\xbeini Boleyn in Cromwellu. Cromwell je leta 1534 postal kraljevi tajnik, nadzoroval vse vidike vladanja, tudi umetnost. Leta 1535 je bil umorjen skupaj z Johnom Fisherjem, ki ga je Holbein tudi naslikal. _NEWLINE_Naro\xc4\x8dila v zgodnjem drugem angle\xc5\xa1kem obdobju so vklju\xc4\x8devala portrete luteranskih hanzeatskih trgovcev. Trgovci so \xc5\xbeiveli in trgovali v Steelyardu, kompleksu skladi\xc5\xa1\xc4\x8d, pisarn in stanovanj na severnem bregu Temze. Holbein je najel hi\xc5\xa1o v Maiden Lane v bli\xc5\xbeini. Svoje stranke je upodobil v razli\xc4\x8dnih slogih. Njegov portret Georga Gisza iz Gdanska prikazuje trgovca, obdanega s \xc4\x8dudovito poslikanimi simboli njegove obrti. Portret Dericha Bercka iz K\xc3\xb6lna na drugi strani  je klasi\xc4\x8dno preprost, morda pod vplivom Tiziana. Za cehovsko dvorano Steelyard je Holbein naslikal dve veli\xc4\x8dastni alegoriji: Zmagoslavje bogastva in Zmagoslavje rev\xc5\xa1\xc4\x8dine, obe sta izgubljeni. Trgovci so naro\xc4\x8dili Holbeinu uli\xc4\x8dne table Mount Parnassus za kronanje Ane Boleyn na predve\xc4\x8der procesije 31. maja 1533._NEWLINE_Holbein je v tem \xc4\x8dasu upodobil tudi razli\xc4\x8dne dvorjane, posestnike in obiskovalce. Njegova najbolj znana in morda najve\xc4\x8dja slika je Poslanika. V naravni velikosti prikazuje Jeana de Dintevillea, poslanika francoskega kralja Franca I. leta 1533, in \xc5\xa1kofa iz Lavaurja Georgesa de Selveja, ki je obiskal London istega leta. Delo vklju\xc4\x8duje simbole in paradokse, tudi popa\xc4\x8deno lobanjo. Po mnenju znanstvenikov se ti skrivnostni simboli nana\xc5\xa1ajo na u\xc4\x8denje, vero, umrljivost in iluzije, kar je zna\xc4\x8dilno za severno renesanso.  Umetnostna zgodovinarja Oskar B\xc3\xa4tschmann in Pascal Griener menita, da se na sliki "znanost in umetnost, luksuzni predmeti in slava primerjajo z  veli\xc4\x8dino smrti"._NEWLINE_Noben Holbeinov portret Ane Boleyn ni ohranjen, morda zaradi njene usmrtitve leta 1536 zaradi izdaje, incesta in pre\xc5\xa1u\xc5\xa1tva. Da je Holbein delal neposredno za Ano in njen krog, pa je jasno. Zasnoval je skodelico, vgravirano s sokolom, ki stoji na vrtnici, pa tudi nakit in knjige, povezane z njo. Skiciral je tudi ve\xc4\x8d \xc5\xbeensk v njeni dru\xc5\xbebi, tudi Jane Parker, Anino svakinjo. Hkrati je Holbein delal za Thomasa Cromwella, ko je bil vodilna osebnost Henrika VIII. pri uvajanju reformacije. Cromwell je naro\xc4\x8dil Holbeinu izdelavo reformisti\xc4\x8dnih in rojalisti\xc4\x8dnih slik, tudi protiklerikalne lesoreze in naslovno stran angle\xc5\xa1kega prevoda \xc5\xa1kofa Mylsa Coverdala v Svetem pismu. Henrik VIII. je za\xc4\x8del uresni\xc4\x8devati veli\xc4\x8dasten program umetni\xc5\xa1kega pokroviteljstva. Njegova prizadevanja za njegov novi polo\xc5\xbeaj vrhovnega vodje cerkve so dosegla vi\xc5\xa1ek v kraljevski tudorski pala\xc4\x8di Nonsuch, ki so jo za\xc4\x8deli graditi leta 1538. _NEWLINE_Od leta 1536 je bil Holbein zaposlen kot kraljev slikar z letno pla\xc4\x8do 30 funtov, \xc4\x8deprav nikoli ni bil najbolje pla\xc4\x8dan umetnik. Kraljevi slikar Lucas Horenbout in drugi kontinentalni umetniki, ki so delali za kralja, so zaslu\xc5\xbeili ve\xc4\x8d.  Leta 1537 je Holbein naslikal morda svojo najbolj znano sliko: stoje\xc4\x8dega Henrika VIII. v juna\xc5\xa1ki dr\xc5\xbei z raz\xc5\xa1irjenimi nogami. Ostanek Holbeinove velike stenske poslikave v ohranjeni pala\xc4\x8di Whitehall ka\xc5\xbee kralja v tej dr\xc5\xbei z o\xc4\x8detom za njim. Sam mural, na katerem sta bili upodobljeni tudi Jane Seymour in Elizabeta Yor\xc5\xa1ka, je bil uni\xc4\x8den v po\xc5\xbearu leta 1698. Znana je po gravurah in kopijah iz leta 1667, delo Remigiusa van Leemputa. Zgodnej\xc5\xa1i polovi\xc4\x8dni portret prikazuje Henrika v podobni dr\xc5\xbei, vendar vsi portreti v naravni velikosti temeljijo na vzorcu iz Whitehalla. Lik Jane Seymour na muralu se nana\xc5\xa1a na Holbeinove skice in slik._NEWLINE_Jane Seymour je umrla oktobra 1537, kmalu po rojstvu Henrikovega edinca, prihodnjega Edvarda VI. Pribli\xc5\xbeno po dveh letih  je Holbein naslikal portret princa, ki stiska \xc5\xbeezlo kot zlato ropotuljo. Zadnji Henrikov portret iz leta 1543 so morda dokon\xc4\x8dali drugi in prikazuje kralja s skupino padarjev._NEWLINE_Holbeinov slog portretiranja se je spremenil, ko je za\xc4\x8del slu\xc5\xbebo pri Henriku. Bolj se je osredoto\xc4\x8dil na obraze in obla\xc4\x8dila, predvsem je izpu\xc5\xa1\xc4\x8dal rekvizite in tridimenzionalno okolje. Uporabljal je \xc4\x8disto obrtni\xc5\xa1ko tehniko za miniaturne portrete, kot je na primer portret Jane Small, ter velike portrete, kot je Kristina Danska. Holbein je potoval s Filipom Hobyjem v Bruselj in skiciral Kristino leta 1538 za kralja, ki naj bi presojal mlado vdovo kot svojo nevesto. John Hutton, angle\xc5\xa1ki poslanik v Bruslju, je imel njeno sliko drugega umetnika za "pretirano \xc4\x8dustveno" v primerjavi s Holbeinovo. Po mnenju Wilsona je Holbeinov oljni portret "najlep\xc5\xa1a slika \xc5\xbeenske, ki jo je kdaj videl, kar pomeni, da je eden najbolj\xc5\xa1ih \xc5\xbeenskih portretov, ki je bil kdaj naslikan". Istega leta je Holbein spet v spremstvu diplomata Hobyja od\xc5\xa1el v Francijo, da naslika Louise Guise in Anne Lorraine za Henrika VIII. Tudi ta portreta sestri\xc4\x8den nista ohranjena. Holbein je obiskal Basel in oblast mu je odobrila pokojnino. Na poti nazaj v Anglijo je svojega sina Filipa kot vajenca pustil pri v Baslu rojenem zlatarju Jakobu Davidu v Parizu._NEWLINE_Holbein je poleti 1539 v D\xc3\xbcrnu naslikal Ano Klevsko, Henrikovo morebitno \xc5\xbeeno. Ko jo je Henrik videl v \xc5\xbeivo, je bil razo\xc4\x8daran.\n_START_SECTION_\nZadnja leta in smrt, 1540\xe2\x80\x931543\n_START_PARAGRAPH_\nHolbein je spretno pre\xc5\xbeivel propad svojih prvih dveh velikih pokroviteljev, Thomasa Mora in Ane Boleyn, vendar sta Cromwellovo nenadno prijetje in usmrtitev na podlagi izmi\xc5\xa1ljenih obto\xc5\xbeb krivoverstva in izdaje leta 1540 nedvomno \xc5\xa1kodovala njegovi karieri. \xc4\x8ceprav je Holbein obdr\xc5\xbeal svoj polo\xc5\xbeaj kraljevega slikarja, je Cromwellova smrt pustila vrzel, ki je ni zapolnil noben drug pokrovitelj. Ironi\xc4\x8dno je, da je Holbeinov portret Ane Klevske povzro\xc4\x8dil Cromwellov propad: kralj je bil besen nanj, ker je na\xc5\xa1el popolnoma neprivla\xc4\x8dno \xc5\xbeeno zanj, saj ni bilo dokazov, da je Holbein kriv za domnevno laskav Anin videz._NEWLINE_Poleg obi\xc4\x8dajnih nalog je Holbein za\xc4\x8del znova portretirati Steelyardove trgovce. Prav tako je naslikal nekaj svojih najbolj\xc5\xa1ih miniatur, tudi Henryja Brandona in Charlesa Brandona, sinova Henrika VIII., prijatelja Charlesa Brandona, 1. vojvodo iz Suffolka in njegovo \xc4\x8detrto \xc5\xbeeno Catherine Willoughby. Holbeinu je uspelo dobiti naro\xc4\x8dila med dvorjani, ki so se zdaj potegovali za oblast, zlasti pri Anthonyju Dennyju, ki je bil eden od dveh vodij, ki sta skrbela za spalnico. Sposodil si je denar pri njem in leta 1541 naredil njegov portret, \xc4\x8dez dve leti pa je zanj oblikoval stoje\xc4\x8do uro. Denny je leta 1542 postal zelo vpliven po odpovedi poroke Henrika s Catherine Howard. Kraljeva poroka z reformistko Catherine Parr, ki jo je Holbeinov brat naslikal leta 1541, je bila julija 1543._NEWLINE_Holbein je verjetno obiskal svojo \xc5\xbeeno in otroke leta 1540, ko je njegovo dovoljenje za Basel poteklo. Iz tega obdobja ni njegovih del. Baselska oblast mu je pla\xc4\x8do nakazala \xc5\xa1est mesecev vnaprej. O Holbeinovem zakonu je veliko ugibanj. Razen enega kratkega obiska je Holbein \xc5\xbeivel lo\xc4\x8deno od Elsbeth od leta 1532. Njegova oporoka razkriva, da je imel dva otroka v Angliji, a o njiju je znano samo to, da sta imela varu\xc5\xa1ko. O Holbeinovi nezvestobi do Elsbeth ni podatkov. Nekateri menijo, da je bila Magdalena Offenburg, model za Darmstadtsko Madono in dva portreta, naslikana v Baslu, njegova  ljubica.  Drugi se s tem ne strinjajo.  Na enem od portretov je bila Lais Korintska, ljubica Apela, slavnega umetnika gr\xc5\xa1ke antike, po katerem so Holbeina imenovali v humanisti\xc4\x8dnih krogih. Ne glede na vse je verjetno, da je Holbein vedno podpiral svojo \xc5\xbeeno in otroke. Pri Elsbeth je umrl leta 1549._NEWLINE_Hans Holbein je umrl med 7. oktobrom in 29. novembrom 1543 v starosti 45 let. Karel van Mander je v za\xc4\x8detku 17. stoletja navedel, da je umrl za kugo. Wilson je glede tega previden, saj so bili Holbeinovi prijatelji ob njegovi postelji. Peter Claussen meni, da je umrl zaradi oku\xc5\xbebe.  Sebe je opisal kot "slu\xc5\xbeabnika kraljevega veli\xc4\x8danstva". Holbein je napisal svojo oporoko 7. oktobra na svojem domu v Aldgatu. Zlatar John Antwerpen in nekaj nem\xc5\xa1kih sosedov jo je podpisalo kot pri\xc4\x8de. Morda se je Holbeinu mudilo, saj ni bilo zraven odvetnika. 29. novembra je John iz Antwerpna, bil je na \xc5\xa1tevilnih portretih, pravno razlo\xc5\xbeil zadnje umetnikove \xc5\xbeelje. Verjetno je poravnal dolgove, poskrbel za njegova otroka, prodal in razpr\xc5\xa1il njegova dela, veliko skic in predhodnih risb, ki so ohranjene. Ne ve se, kje je  Holbeinov grob.\n_START_SECTION_\nVplivi\n_START_PARAGRAPH_\nSprva je nanj vplival o\xc4\x8de. Hans Holbein starej\xc5\xa1i, izurjen verski umetnik in portretist, je svoje znanje tehnike verskega umetnika in portretista prenesel na svojega sina. Mladi Holbein se je nau\xc4\x8dil svoje obrti v o\xc4\x8detovi delavnici v Augsburgu, mestu z uspe\xc5\xa1no trgovino s knjigami, v katerem sta cvetela lesorez in graviranje. [107] Augsburg je bil tudi eno glavnih "vstopnih mest" za ideje italijanske renesanse v Nem\xc4\x8dijo. Ko je Holbein za\xc4\x8del svojo vajeni\xc5\xa1ko pot pri Hansu Herbsterju v Baslu, je bil \xc5\xbee mo\xc4\x8dno v poznem gotskem slogu s svojim brezmejnim realizmom in poudarkom na liniji, ki ga je spremljal vse njegovo \xc5\xbeivljenje. V Baslu je imel sre\xc4\x8do s humanisti\xc4\x8dnimi pokrovitelji, ki so s svojimi idejami pomagali oblikovati njegovo vizijo  zrelega umetnika.  _NEWLINE_V svojih \xc5\xa1vicarskih letih, ko je \xc5\xbee obiskal Italijo, je Holbein v svoje stilisti\xc4\x8dno besedi\xc5\xa1\xc4\x8de dodal italijanski element. Strokovnjaki so opozorili na vpliv tehnike sfumato (dimljen) Leonarda da Vincija na njegovo delo, na primer pri slikah Venera in Amor in Lais Korintska. Od Italijanov se je Holbein nau\xc4\x8dil umetnosti perspektive in uporabe anti\xc4\x8dnih motivov in arhitekturnih oblik. Pri tem je bil pod vplivom Andree Mantegne. Dekorativne podrobnosti v poznih portretih manjkajo, \xc4\x8deprav natan\xc4\x8dnost ostaja. Kljub sprejemanju italijanske tehnike in reformacijske teologije je Holbeinova umetnost v marsi\xc4\x8dem raz\xc5\xa1irila gotsko tradicijo. Njegov portretni slog je na primer ostal lo\xc4\x8den od bolj \xc4\x8dutne tehnike Tiziana in manierizma Williama Scrotsa, Holbeinovega naslednika kot kraljevega slikarja. Holbeinovi portreti, zlasti njegove risbe, so imeli ve\xc4\x8d skupnega s portreti Jeana Cloueta, ki jih je lahko videl med svojim obiskom v Franciji leta 1524. Sprejel je njegovo metodo risanja z barvnimi kredami na golo zemljo, pa tudi njegovo skrb nad predhodnimi portreti. Ko je bil drugi\xc4\x8d v Angliji, se je nau\xc4\x8dil tehnike iluminacije Lucasa Horenbouta. V svojih zadnjih letih je dvignil umetnost miniaturnih portretov na najvi\xc5\xa1jo mogo\xc4\x8do raven.\n_START_SECTION_\nVerska dela\n_START_PARAGRAPH_\nHolbein je sledil augsbur\xc5\xa1kim umetnikom kot njegov o\xc4\x8de in Hans Burgkmair, ki so se pre\xc5\xbeivljali v glavnem z verskimi naro\xc4\x8dili. Kljub zahtevam za prenovo je bila cerkev v poznem 15. stoletju srednjeve\xc5\xa1ka. Ohranila je zvestobo Rimu in zaupanje v vero, kot so romanje, \xc4\x8da\xc5\xa1\xc4\x8denje relikvij in molitev za mrtve du\xc5\xa1e. Holbeinova zgodnja dela ka\xc5\xbeejo prav to. Gibanje za reformacijo, ki sta ga za\xc4\x8dela humanista Erazem Rotterdamski in Thomas More, pa je spremenilo verska stali\xc5\xa1\xc4\x8da. Basel, v katerem so bila objavljena velika dela  Martina Lutra, je postal glavno sredi\xc5\xa1\xc4\x8de reformacijskih idej._NEWLINE_Postopen premik od tradicionalne do prenovljene vere je viden tudi v Holbeinovem delu. Njegovo Telo mrtvega Kristusa v grobu (1522) izra\xc5\xbea stali\xc5\xa1\xc4\x8de humanisti\xc4\x8dnega Kristusa v sozvo\xc4\x8dju z reformisti\xc4\x8dnim vzdu\xc5\xa1jem v Baslu v tistem \xc4\x8dasu. Mrtva\xc5\xa1ki ples (Danse Macabre) (1523\xe2\x80\x931526) je poznosrednjeve\xc5\xa1ka alegorija kot reformisti\xc4\x8dna satira. To je serija Holbeinovih lesorezov, ki prikazuje  Smrt v mnogih preoblekah, soo\xc4\x8deno s posamezniki iz vseh dru\xc5\xbebenih slojev. Nih\xc4\x8de ne uide smrti, tudi pobo\xc5\xbeni ne. _NEWLINE_Poleg Mrtva\xc5\xa1kega plesa je Holbein kon\xc4\x8dal Ikone (Icones) ali Serijo starega evangelija (vsebuje deli: Podobe zgodb starega evangelija in Portrete ali tiskane plo\xc5\xa1\xc4\x8de zgodb starega evangelija). Ta dela je uredil skupaj z Melchiorjem in Gasparjem Trechselom okoli 1526, nato sta jih natisnila in izdala v latin\xc5\xa1\xc4\x8dini Jean in Francois Frellon z 92 lesorezi. Ti dve deli sta tudi zajeti v prvih \xc5\xa1tirih likih  Mrtva\xc5\xa1kega plesa._NEWLINE_Zdi se, da sta brata Trechsel sprva hotela za ilustracijo biblije najeti Holbeina. V bistvu se nekatere lesorezi iz Ikon pojavljajo v zadnjem \xc4\x8dasu odkriti Biblii cum Glossis Michela De Villeneuvea (Michael Servetus). Holbeinovi lesorezi se pojavljajo v \xc5\xa1tevilnih drugih delih Servetusa: v njegovem \xc5\xa1panskem prevodu Podob zgodb starega evangelija, ki ga je natisnil Juan Stelsio v Antwerpnu leta 1540 (92 lesorezov), in tudi v njegovi \xc5\xa1panski razli\xc4\x8dici povezanega dela Portreti ali tiskarske plo\xc5\xa1\xc4\x8de zgodb starega evangelija, ki sta ga izdala Francois in Jean Frellon 1542 (92 istih lesorezov in \xc5\xa1e dva dodana), kot je bilo prikazano na Mednarodnem zdru\xc5\xbeenju za zgodovino medicine, na katerem je strokovni raziskovalec Servetusa Gonz\xc3\xa1lez Echeverr\xc3\xada dokazal tudi obstoj drugega dela Holbeina in De Villeneuvea Biblia cum Glossis ali Izgubljeno Sveto pismo. _NEWLINE_Holbein je med letoma 1520 in 1526 naslikal ve\xc4\x8d velikih verskih del, tudi Oberriedski oltar, Solothurnsko Marijo in Pasijon. \xc5\xa0ele ko so se baselski reformatorji obrnili k ikonoklazmu, je bil v poznej\xc5\xa1ih 1520-ih za svojo svobodo in dohodek kaznovan kot verski umetnik. _NEWLINE_Holbein se je \xc5\xa1e naprej ukvarjal z versko umetnostjo, vendar v veliko manj\xc5\xa1em obsegu. V Angliji je oblikoval satiri\xc4\x8dne verske lesoreze. Njegova majhna slika zasebne pobo\xc5\xbenosti Noli me Tangere je bila sprejeta kot izraz njegove osebne vere. Prikazuje trenutek, ko vstali Kristus pove Mariji Magdaleni, naj se ga ne dotika. Holbein je spo\xc5\xa1toval podrobnosti biblijske zgodbe. Pisec dnevnika iz 17. stoletja, John Evelyn, je zapisal, da "ni \xc5\xa1e nikoli videl toliko spo\xc5\xa1tovanja in nebe\xc5\xa1kega za\xc4\x8dudenja izra\xc5\xbeenega v sliki". _NEWLINE_Holbein je bil opisan kot "vrhovni predstavnik nem\xc5\xa1ke reformacijske umetnosti". Reformacija je bila raznovrstno gibanje, vendar pa je bil njen polo\xc5\xbeaj pogosto dvoumen. Kljub zvezam z Erazmom in Morom je podpiral Martina Lutra, ki je bil za vrnitev Svetega pisma in strmoglavljenje pape\xc5\xbea. V njegovih lesorezih Kristus kot lu\xc4\x8d sveta in Prodajanje odpustkov Holbein ponazarja Lutrove napade na Rim. Ob istem \xc4\x8dasu je nadaljeval delo za Erazma in znane tradicionaliste. Po vrnitvi iz Anglije v reformirani Basel leta 1528 je nadaljeval delo Marija za Jakoba Mayerja in  freske za zbornico hi\xc5\xa1e Mestnega sveta. Marija je ikona tradicionalne pobo\xc5\xbenosti, medtem ko freske iz Stare zaveze prikazujejo reformni program._NEWLINE_Holbein se je vrnil v Anglijo leta 1532, ko je bil tam Thomas Cromwell, ki je preoblikoval verske ustanove. Kmalu je postal propagandni stroj, ki ustvarja slike v podporo kraljeve oblasti.  Ob razpustitvi samostanov je izdelal serijo manj\xc5\xa1ih lesorezov, na katerih so bili svetopisemski negativci oble\xc4\x8deni kot menihi. Njegova reformisti\xc4\x8dna slika Stari in novi zakon je opredelila Staro zavezo za "staro vero". Znanstveniki so odkrili subtilne verske primere v portretih. Na sliki Poslanika so na primer podrobnosti, kot je hvalnica luteranske himne in razpelo za zaveso, ki namigujeta na francosko poslanstvo.  Holbein je naslikal nekaj verskih slik tudi v zadnjem obdobju svoje kariere. Osredoto\xc4\x8den je bil na posvetno oblikovanje dekorativnih predmetov in nepomembne portrete.\n_START_SECTION_\nPortreti\n_START_PARAGRAPH_\nPri Holbeinu se je "vse za\xc4\x8delo z risanjem". Nadarjen kot je bil, je bil dedi\xc4\x8d nem\xc5\xa1ke tradicije risanja in natan\xc4\x8dne priprave oblikovanja. Holbeinovi portreti, narejeni s kredo in \xc4\x8drnilom, dokazujejo njegovo mojstrstvo. Vedno je najprej naredil pripravljalne portrete svojih portretirancev, saj so ohranjene mnoge risbe, za katere je znano, da bi jih tudi naslikal. Ko je \xc5\xbeivel v Baslu, je naredil sorazmerno malo portretov. Med njimi so bile njegove \xc5\xa1tudije Jakoba in Doroteje Meyer (1516), skice, mnogi o\xc4\x8detovi portreti s srebrenko in kredo._NEWLINE_Holbein je naslikal ve\xc4\x8dino svojih portretov v obeh obdobjih v Angliji. V prvem, med 1526 in 1528, je za svoje predhodne \xc5\xa1tudije uporabil tehniko Jeansa Cloueta, na papir je nana\xc5\xa1al osnovno barvo s \xc4\x8drno in barvno kredo. V drugem, od 1532 do smrti, je risal na manj\xc5\xa1e liste ro\xc5\xbenatega papirja s peresom in \xc4\x8drnilom na kredo. Sode\xc4\x8d po triurnem sedenju Kristine Danske, je Holbein take \xc5\xa1tudije portretov lahko izdelal hitro. Nekateri strokovnjaki menijo, da je uporabil mehansko napravo, ki naj bi pomagala slediti obrisom obrazov njegovih portretirancev. Holbein je na svojih poznej\xc5\xa1ih risbah posve\xc4\x8dal manj pozornosti tonom obraza z manj ali bolj poudarjenimi potezami, vendar tega ni izpopolnil. Njegovo razumevanje prostorskih razmerij zagotavlja, da vsak portret izra\xc5\xbea prisotnost modela._NEWLINE_Holbeinovi portreti so vedno temeljili na risbi. Za vsak portret je pripravil \xc5\xa1tudijo, tabelno sliko, s pomo\xc4\x8djo geometrijskih instrumentov. Nato je izdelal povr\xc5\xa1ino s tempero in oljem do najmanj\xc5\xa1ih podrobnosti, do vsakega \xc5\xa1iva ali gube kostuma. Po mnenju umetnostnega zgodovinarja Paula Ganza je  "globoko glazuro in emajlu podoben lesk barvanja dosegel s pomo\xc4\x8djo kovinske, visoko polirane podlage z vo\xc5\xa1\xc4\x8denko, naredil nekaj popravkov in tako je predhodna skica ostala vidna skozi tanek sloj barve"._NEWLINE_Rezultat je bil odli\xc4\x8den portretni slog, v katerem so modeli s Foisterjevimi besedami "prepoznavni posamezniki in celo sodobno navidezni" ljudje, oble\xc4\x8deni v natan\xc4\x8dno izdelanih obla\xc4\x8dilih, kar je bil neprekosljiv vir za zgodovino tudorskih obla\xc4\x8dil.  Holbeinove humanisti\xc4\x8dne stranke so individualnost zelo cenile. _NEWLINE_Razlagalci razli\xc4\x8dno tolma\xc4\x8dijo njegovo natan\xc4\x8dnost in objektivnost kot portretista. Za nekatere sta izraz duhovne globine njegovih portretirancev, drugi to imenujejo \xc5\xbealujo\xc4\x8de, ravnodu\xc5\xa1no ali celo prazno._NEWLINE_Do poznih 1530-ih je Holbein svoje modele pogosto postavil v tridimenzionalno okolje. V\xc4\x8dasih je vklju\xc4\x8dil klasi\xc4\x8dne in biblijske prvine in napise, pa tudi draperijo, arhitekturo in simbolne predmete. Taki portreti dokazujejo virtuoznost in pristojnost namigovanja in metafore, pa tudi namig na zasebni svet modelov. Njegov portret sira Briana Tuka (1532) na primer namiguje na slabo zdravje in ga primerja s trpljenjem Joba. Strokovnjaka B\xc3\xa4tschmann in Griener pravita, da je upodobitev Petih Kristusovih ran z napisom "INRI" na Tukovem kri\xc5\xbeu "namenjena  za\xc5\xa1\xc4\x8diti lastnika pred slabim zdravjem". Holbein prikazuje trgovca Georga Giszeja med simboli znanosti in bogastva, ki povezujejo modelovo osebno ikonografijo. Nekateri drugi Holbeinovi portreti trgovcev iz Steelyarda, na primer Derich Born, pa so osredoto\xc4\x8deni na naturalizem obraza. Enostavnej\xc5\xa1i slog je zna\xc4\x8dilen za Holbeinovo zadnje obdobje njegove kariere. _NEWLINE_\xc5\xa0tudij Holbeinovih poznej\xc5\xa1ih portretov je zapleten zaradi \xc5\xa1tevilnih kopij in del, ki so mu pripisana. Znanstveniki zdaj posku\xc5\xa1ajo razlikovati pravega Holbeina od drugih s prefinjenostjo in kakovostjo dela. Zna\xc4\x8dilnost Holbeinove umetnosti je iskanje in prizadevanje za popolnost, ki sta vidni v spremembah njegovih portretov.\n_START_SECTION_\nMiniature\n_START_PARAGRAPH_\nV zadnjem desetletju je Holbein naslikal \xc5\xa1tevilne miniature; majhne portrete, ki so jih nosili kot neke vrste dragulj. Njegova miniaturna tehnika izhaja iz srednjeve\xc5\xa1ke umetnosti iluminiranih rokopisov. Njegova mala plo\xc5\xa1\xc4\x8da portreta Henrika VIII. prikazuje prodiranje plo\xc5\xa1\xc4\x8de v miniaturno sliko. Holbeinove velike slike so vedno vsebovale miniaturno natan\xc4\x8dnost. To spretnost je prilagodil v manj\xc5\xa1i obliki in nekako ohranil monumentalni u\xc4\x8dinek. Okoli 12 ohranjenih miniatur razkriva njegovo mojstrstvo "iluminacije", kot je imenoval tehniko. Njegov miniaturni portret Jane Small na bogato modri podlagi z jasnimi obrisi in brez sen\xc4\x8denja je mojstrovina te zvrsti.\n_START_SECTION_\nOblikovanje\n_START_PARAGRAPH_\nVes \xc4\x8das je Holbein oblikoval velika dekorativna dela, kot so freske, in manj\xc5\xa1e predmete, tudi tabelne slike in nakit. V mnogih primerih so njegovi modeli ali njihove kopije edini dokaz za tako ustvarjanje. Ko je njegova kariera napredovala, je svojemu gotskemu izrazu dodajal italijanske renesan\xc4\x8dne motive._NEWLINE_Veliko zapletenih oblik je izdelal kot jedkanico na oblekah iz greenwi\xc5\xa1kega oklepa, tudi turnirske pasove kralja Henrika. Njegov slog je vplival na enkratno obliko angle\xc5\xa1kega oklepa \xc5\xa1e skoraj pol stoletja po njegovi smrti._NEWLINE_Holbeinov na\xc4\x8drt za del dinasti\xc4\x8dne tudorske stenske poslikave v Whitehallu razkriva, kako je pripravljal veliko fresko. Narejena je bila iz 25 kosov papirja, vsaka slika je bila izrezana in prilepljena na ozadje. Veliko oblik za slike na steklo, kovino, nakit in oro\xc5\xbeje je ohranjeno. Vse to dokazuje natan\xc4\x8dnost in fluidnost njegovega tehni\xc4\x8dnega risanja. Po mnenju umetnostne zgodovinarke Susan Foister so "lastnosti animiranih dekorativnih oblik ali posameznih motivov, kot so njegov priljubljeni ka\xc4\x8dasti povodni mo\xc5\xbe in \xc5\xbeenska ali ve\xc4\x8dje oblike skodelic, okvirji in fontane, iskrive \xc5\xbee na papirju, \xc5\xa1e preden jih preoblikuje v plemenite kovine in kamen". _NEWLINE_Pri oblikovanju je najprej naredil skico predhodne ideje in nato pripravil poznej\xc5\xa1e razli\xc4\x8dice, ki so bile vedno natan\xc4\x8dnej\xc5\xa1e. Njegov kon\xc4\x8dni osnutek je bil predstavitev razli\xc4\x8dice. Pogosto je uporabljal tradicionalne vzorce za okrasne podrobnosti, kot so listje in veje. Pri oblikovanju dragocenih predmetov je tesno sodeloval z obrtniki, na primer zlatarji. Njegovo oblikovalsko delo, pravi umetnostni zgodovinar John North, "mu je dalo neprimerljiv ob\xc4\x8dutek za teksture materiala vseh vrst in navado, ki se je nana\xc5\xa1ala na fizi\xc4\x8dne dodatke obraza in osebnosti pri njegovem portretiranju". \xc4\x8ceprav je malo znano o Holbeinovi delavnici, nekateri predpostavljajo, da so bile njegove risbe tudi vir za njegove pomo\xc4\x8dnike.\n_START_SECTION_\nZapu\xc5\xa1\xc4\x8dina in ugled\n_START_PARAGRAPH_\nHolbein nekaj slave dolguje tudi svojim modelom. Ve\xc4\x8d njegovih portretov je postalo kulturnih ikon. Ustvaril je standardno podobo Henrika VIII. Na slikah je Henrik kot ikona junak, je pa tudi subtilno izra\xc5\xbeena tiranija njegovega zna\xc4\x8daja. Portreti drugih zgodovinskih osebnosti, kot so Erazem Rotterdamski, Thomas More in Thomas Cromwell, so dolo\xc4\x8dili njihove podobe zanamcem. To velja tudi za zbirko angle\xc5\xa1kih gospodov in dam, katerih videz je pogosto znan le po njihovih slikah. Zato John North imenuje Holbeina "snemalec tudorske zgodovine". V Nem\xc4\x8diji Holbein velja za umetnika reformacije in v Evropi humanizma. _NEWLINE_V Baslu sta Holbeinovo zapu\xc5\xa1\xc4\x8dino zavarovala njegov prijatelj Amerbach in njegov sin Basilius, ki je zbral njegovo delo. Amerbach-Kabinett je bil  pozneje jedro Holbeinove zbirke v Umetnostnem muzeju v Baslu. \xc4\x8ceprav je bila Holbeinova umetnost cenjena tudi v Angliji, ga omenja le nekaj angle\xc5\xa1kih dokumentov 16. stoletja. Nad\xc5\xa1kof Matthew Parker (1504\xe2\x80\x931575) je ugotovil, da so njegovi portreti "opisni in izra\xc5\xbeajo podobnost z \xc5\xbeivljenjem". Ob koncu 16. stoletja je miniaturni portretist Nicholas Hilliard v svoji razpravi Arte of Limning omenjal svoj dolg do Holbeina: "Holbeinov na\xc4\x8din sem vedno posnemal in ga imam za najbolj\xc5\xa1ega." Holbeinov \xc5\xbeivljenjepis je napisal \xc5\xa1ele Karel van Mander leta 1604.'